ຖ່າຍທອດນ້ຳໃຈມິດຕະພາບແບບພິເສດ, ຄວາມສັດຊື່ບໍລິສຸດ, ໃສແຈ້ງໃຫ້ແກ່ລຸ້ນໜຸ່ມ
ທ່ານ Fernando Gonzalez Llort ໄດ້ເອີ້ນ ການພົບປະແລກປ່ຽນແມ່ນການພົບປະລະຫວ່າງອ້າຍນ້ອງ ໃນຄອບຄົວດຽວກັນ. ທ່ານຖືວ່າ ຕ້ອງຖ່າຍທອດ ແລະ ສຶກສາບັນດານ້ຳໃຈອັນດີງາມລະຫວ່າງສອງສົນຊາດໃຫ້ແກ່ຄົນລຸ້ນອະນາຄົດ.
“ການພົວພັນລະຫວ່າງ ຫວຽດນາມ ແລະ ກຸຍບາແມ່ນການພົວພັນແບບພິເສດຄືດັ່ງການນຳສອງພັກ, ສອງລັດ ໄດ້ຢັ້ງຢືນ. ບັນດາກົນໄກ, ສູນ, ສະໂມສອນ, ສະມາຄົມມິດຕະພາບ ຫວຽດນາມ ແລະ ກຸຍບາ ຄວນມີຄວາມໄຫວພິບ, ຕັ້ງໜ້າກ່ວາອີກເພື່ອປະກອບສ່ວນຢ່າງແທດຈິງເຂົ້າໃຈນ້ຳໃຈສາມັກຄີ, ມິດຕະພາບ, ການຮ່ວມມືລະຫວ່າງສອງປະເທດໃຫ້ນັບມື້ນັບຂຶ້ນສູ່ລະດັບສູງໃໝ່”.
ICAP ກຳນົດໜ້າທີ່ໃຈກາງແມ່ນຖ່າຍທອດບັນດາໜ້າປະຫວັດສາດແຫ່ງມິດຕະພາບ, ການຮ່ວມມືອັນດີງາມນີ້ ໃຫ້ແກ່ຄົນລຸ້ນໜຸ່ມ, ເພື່ອໃຫ້ມັນກາຍເປັນເລື່ອງລາວຂອງລຸ້ນໜຸ່ມໃນປັດຈຸບັນ ແລະ ອະນາຄົດ, ທ່ານ Fernando Gonzalez Llort ກ່າວ.
ສາທາລະນະລັດກຸຍບາ ຍາມໃດກໍ່ຢູ່ໃນຫົວໃຈ
ທີ່ການພົບປະ, ບັນດາຜູ້ແທນໄດ້ພ້ອມກັນຫວນຄືນບັນດາຄວາມຊົງຈຳສະໜິດຕິດພັນກັບປະເທດກຸຍບາ, ການພົວພັນສາມັກຄີ, ຖານອ້າຍນ້ອງລະຫວ່າງ ຫວຽດນາມ - ສາທາລະນະລັດກຸຍບາ.
ທ່ານພົນຈັດຕະວາ ຮ່ວາງແອັງຕວັນ - ຮອງປະທານຜູ້ປະຈຳການສະມາຄົມມູນເຊື້ອເຈື່ອງເຊີນ - ເສັ້ນທາງໂຮ່ຈີມິນ ຫວຽດນາມ ໃຫ້ຮູ້ວ່າ ໃນໄລຍະປະສົບກັບຄວາມຫຍຸ້ງຍາກທີ່ສຸດຂອງການຕໍ່ສູ້ປົດປ່ອຍຊາດຂອງຫວຽດນາມ, ເຖິງວ່າການດຳລົງຊີວິດຍັງປະສົບກັບຄວາມຫຍຸ້ງຍາກແຕ່ພັກ, ລັດ ແລະ ປະຊາຊົນ ສາທາລະນະລັດກຸຍບາ ຍາມໃດກໍ່ສະຫງວນການສະໜັບສະໜູນອັນໃຫຍ່ຫຼວງທີ່ສຸດກ່ຽວກັບທາງດ້ານວັດຖຸແລະຈິດໃຈ, ທັງກຳລັງ ແລະ ຊັບພະຍາກອນມະນຸດໃຫ້ແກ່ ຫວຽດນາມ.
ກໍ່ຢ້ຳຄືນຄຳເວົ້າຂອງທ່ານຜູ້ບັນຊາການໃຫຍ່ Fidel Castro: ເພື່ອ ຫວຽດນາມ, ສາທາລະນະລັດກຸຍບາພ້ອມແລ້ວທີ່ຈະອຸທິດສ່ວນເລືອດເນື້ອຂອງຕົນ”, ທ່ານພົນຈັດຕະວາ ຮ່ວາງແອັງຕວັນ ໃຫ້ຮູ້ວ່າ: ໃນການຢ້ຽມຢາມ ຫວຽດນາມ ຢ່າງເປັນທາງການຄັ້ງທຳອິດ ໃນເດືອນກັນຍາ ປີ 1973, ໂດຍບໍ່ຫົວຊາຕໍ່ສະພາບການທີ່ອັນຕະລາຍ, ທ່ານປະທານ Fidel Castro ໄດ້ມາຍັງເຂດປົດປ່ອຍ ກວາງຈີ ແລະ ຢ້ຽມຢາມທະຫານຢູ່ແນວໜ້າໜູນຊ່ວຍຍຸດທະສາດ ເຈື່ອງເຊີນ - ເສັ້ນທາງໂຮ່ຈີມິນ. ໂດຍຕາງໜ້າປະຊາຊົນກຸຍບາ, ທ່ານປະທານ Fidel Castro ໄດ້ມອບ 5 ໂຄງການເສດຖະກິດ - ສັງຄົມໃຫ້ແກ່ ຫວຽດນາມ. ກໍ່ໃນການຢ້ຽມຢາມຄັ້ງນີ້, ລັດຖະບານ ກຸຍບາ ໄດ້ຕັດສິນໃຈຈ່າຍເງິນກ່ວາ 6 ລ້ານ USD ເພື່ອຊື້ວັດຖຸອຸປະກອນທີ່ທັນສະໄໝ ແລະ ສົ່ງນັກຊ່ຽວຊານທາງດ້ານຂົວທາງຈຳນວນໜຶ່ງມາຍັງ ຫວຽດນາມ ເຂົ້າຮ່ວມພ້ອມກັບທະຫານເຈື່ອງເຊີນ ເປີດເສັ້ນທາງໂຮ່ຈີມິນ ເພື່ອໜູນຊ່ວຍກຳລັງຄົນໃຫ້ແກ່ສະໜາມຮົບ, ປົດປ່ອຍພາກໃຕ້, ທ້ອນໂຮມປະເທດຊາດເປັນເອກະພາບ.
“ທະຫານເຈື່ອງເຊີນໄດ້ຮັບແນະນຳຢ່າງລະອຽດ, ຖ່າຍທອດເຕັກນິກໃນການກໍ່ສ້າງ, ປູຖະໜົນຢາງຈາກບັນດານັກຊ່ຽວຊານ, ນັກເຕັກນິກ, ນາຍຊ່າງທີ່ມີສີມືສູງ. ພວກເພື່ອນກຸຍບາໄດ້ຮ່ຽງບ່າຮ່ຽງໄຫຼ່ກັບທະຫານເຈື່ອງເຊີນເພື່ອເປີດເສັ້ນທາງຂົນສົ່ງໃນໄລຍະທີ່ລຳບາກກາກກຳທີ່ສຸດ, ທ່າມກາງແດດຮ້ອນ, ຝົກປ່າຂອງເຈື່ອງເຊີນ”, ທ່ານພົນຈັດຕະວາ ຮ່ວາງແອັງຕວັນ ເລົ່າ.
ເພື່ອຮັກສານ້ຳໃຈເພື່ອນມິດຕໍ່ສູ້ ຫວຽດນາມ - ສາທາລະນະລັດກຸຍບາ ແລະ ຈົດຈຳການສະໜັບສະໜູນທີ່ສຸດຈິດສຸດໃຈຂອງການນຳ Fidel Castro, ລັດຖະບານ ແລະ ປະຊາຊົນກຸຍບາ, ທະຫານເຈື່ອງເຊີນໄດ້ວາງສີລາລຶກ “ເສັ້ນທາງມິດຕະພາບ ຫວຽດນາມ - ສາທາລະນະລັດກຸຍບາ” ຢູ່ເສັ້ນທາງແຫ່ງຊາດ ເລກທີ 14 ຂອງ ຫວຽດນາມ.
ການນຳສະມາຄົມມູນເຊື້ອເຈື່ອງເຊີນ - ເສັ້ນທາງໂຮ່ຈີມິນ ຫວຽດນາມ ຢັ້ງຢືນວ່າ: ທະຫານເຈື່ອງເຊີນຍາມໃດກໍ່ຈົດຈຳ, ສະແດງຄວາມຮູ້ບຸນຄຸນຕໍ່ການຊ່ວຍເຫຼືອອັນລ້ຳຄ່າຂອງພັກ, ລັດ, ປະຊາຊົນກຸຍບາ, ຈົດຈຳ ແລະ ສະແດງຄວາມຮູ້ບຸນຄຸນຕໍ່ສະຫາຍ, ເພື່ອນມິດກຸຍບາ ທີ່ໄດ້ຮ່ວມດຳລົງຊີວິດ, ຕໍ່ສູ້ບົນເສັ້ນທາງເຈື່ອງເຊີນ ແລະ ຍາມພະຍາຍາຈົນສຸດຄວາມສາມາດຂອງຕົນເພື່ອເພີ່ມພູນຄູນສ້າງນ້ຳໃຈສາມັກຄີ, ມິດຕະພາບ ລະຫວ່າງປະຊາຊົນສອງປະເທດ.
ທ່ານນາງ ເຈິ່ນທິດົງ, ປະທານສະມາຄົມນັກສຶກສາ ຫວຽດນາມ ຮ່ຳຮຽນຢູ່ ສາທາລະນະລັດກຸຍບາ ໃຫ້ຮູ້ວ່າ ນັກສຶກສາ ຫວຽດນາມ ຮ່ຳຮຽນຢູ່ກຸຍບາ ຍາມໃດກໍ່ຈົດຈຳນ້ຳໃຈສຸດຈິດສຸດໃຈຂອງປະຊາຊົນກຸຍບາທີ່ສະຫງວນໃຫ້ແກ່ຕົນ. ປະເທດກຸຍບາ ຍັງມີຄວາມຫຍຸ້ງຍາກ, ປະຊາຊົນຍັງຕ້ອງທົນຄວາມຂາດເຂີນຈາກຜົນທີ່ຕາມມາຂອງສົງຄາມ, ຈາກການຂວໍ້າບາດ ແຕ່ເຂົາຍັງຮັກແພງ, ແບ່ງປັນ ກັບບັນດານັກສຶກສາ ຫວຽດນາມ.
ທຸກປີກໍ່ຍັງຈັດຕັ້ງການພົບປະເພື່ອຫວນຄືນຄວາມຊົງຈຳໃນໄລຍະທີ່ຮ່ຳຮຽນຢູ່ ສາທາລະນະລັດກຸຍບາ, ບັນດາສະມາຊິກສະໂມສອນກໍ່ໄດ້ອັບເດດຂໍ້ມູນ, ຕິດຕາມສະພາບການປະເທດກຸຍບາ ເປັນປະຈຳ. ຕໍ່ໜ້າຄວາມຫຍຸ້ງຍາກຂອງປະຊາຊົນກຸຍບາ, ຫວ່າງມໍ່ໆມານີ້ ແມ່ນເຫດໄຟໄໝ້ສາງນ້ຳມັນຢູ່ Matanzas, ສະມາຄົນໄດ້ຈັດຕັ້ງການເຄື່ອນໄຫວມຸ່ງໄປເຖິງກຸຍບາ, ບໍລິຈາກເງິນສະໜັບສະໜູນ, ຊ່ວຍເຫຼືອປະຊາຊົນກຸຍບາ.
ກຸຍບາຍາມໃດກໍ່ຢູ່ໃນຫົວໃຈຂອງພວກຂ້າພະເຈົ້າ, ແມ່ນປະເທດແຫ່ງທີສອງຂອງພວກຂ້າພະເຈົ້າ. ທ່ານນາງ ເຈິ່ນທິດົ່ງ ກ່າວ.
ຕາມທ່ານ ຮສ.ປອ. ຫງວຽນວຽດຖາວ - ຮອງປະທານຜູ້ປະຈຳການສະມາຄົມມິດຕະພາບ ຫວຽດນາມ - ສາທາລະນະລັດກຸຍບາແລ້ວ, ສິ່ງທີ່ປະຊາຊົນຫວຽດນາມ ຮູ້ສຶກພາກພູມໃຈທີ່ສຸດເມື່ອເວົ້າເຖິງກຸຍບາແມ່ນໃນຊຸມວັນປະສົບກັບຄວາມຫຍຸ້ງຍາກ, ເຖິງວ່າບໍ່ມີເງື່ອນໄຂຫຼາຍປານໃດ ແຕ່ປະຊາຊົນກຸຍບາ ຍັງແບ່ງປັນສິ່ງຂອງເລັກໆນ້ອຍໆຂອງຕົນໃຫ້ແກ່ບັນດາຊາດໃນໂລກ, ໃນນັ້ນມີ ຫວຽດນາມ. ທ່ານຢັ້ງຢືນວ່າ ໃນຈຸດເວລາປະສົບກັບຄວາມຫຍຸ້ງຍາກທີ່ສຸດ ຫຼື ໃນຊຸມວັນຍາດໄດ້ໄຊຊະນະດີງາມທີ່ສຸດ, ຫວຽດນາມ ຍາມໃດກໍ່ຢູ່ຄຽງຂ້າງກຸຍບາ.
ທີ່ການພົບປະ, ການນຳສະມາຄົມມູນເຊື້ອເຈື່ອງເຊີນ - ເສັ້ນທາງໂຮ່ຈີມິນ ຫວຽດນາມ ໄດ້ມອບຫຼຽນໄຊ “ນັກຮົບເຈື່ອງເຊີນ - ເສັ້ນທາງໂຮ່ຈີມິນ ວິລະຊົນ” ໃຫ້ແກ່ທ່ານປະທານ ICAP Fernando Gonzalez Llort.
ບຸນຄົງ